b'\n_START_ARTICLE_\nB\xc4\x83beasc\xc4\x83 neagr\xc4\x83\n_START_PARAGRAPH_\nB\xc4\x83beasc\xc4\x83 neagr\xc4\x83 sau Rar\xc4\x83 neagr\xc4\x83, este un soi de struguri moldovenesc foarte vechi r\xc4\x83sp\xc3\xa2ndit \xc3\xaen podgoriile din Moldova.\n_START_SECTION_\nSinonime\n_START_PARAGRAPH_\nDe-a lungul timpurilor \xc8\x99i \xc3\xaen diferite podgorii, B\xc4\x83beasca neagr\xc4\x83 a avut mai multe sinonime, fapt ce a dus la grave confuzii privind identitatea soiului. Era cunoscut sub numele de Cr\xc4\x83can\xc4\x83 la Odobe\xc8\x99ti \xc8\x99i la pepiniera principelui Barbu \xc8\x98tirbei de la Dr\xc4\x83g\xc4\x83\xc8\x99ani, Crangan\xc4\x83 la Panciu, C\xc4\x83ld\xc4\x83ru\xc8\x99e sau C\xc4\x83ld\xc4\x83ru\xc8\x99\xc4\x83 la Ia\xc8\x99i, Rar\xc4\x83 neagr\xc4\x83 la Chi\xc8\x99in\xc4\x83u, Bucov\xc4\x83\xc8\x9b (L\xc4\x83pu\xc8\x99na) \xc8\x99i de-a lungul Nistrului, R\xc4\x83\xc8\x99chirat\xc4\x83, Cr\xc4\x83c\xc4\x83nat\xc4\x83, Neagr\xc4\x83 b\xc4\x83beasc\xc4\x83 \xc3\xaen alte podgorii rom\xc3\xa2ne\xc8\x99ti. \xc3\x8en jurul anului 1950 denumirea de B\xc4\x83beasc\xc4\x83 neagr\xc4\x83, a\xc8\x99a cum se vindea la pepiniera Istri\xc8\x9ba (Buz\xc4\x83u), s-a generalizat \xc3\xaen toat\xc4\x83 Rom\xc3\xa2nia. Denumirea Rar\xc4\x83 neagr\xc4\x83 se mai p\xc4\x83streaz\xc4\x83 doar \xc3\xaen Republica Moldova. \xc3\x8en Ucraina \xc8\x99i \xc3\xaen Statele Unite este cunoscut sub numele de Sereksia/Sereksiya.\n_START_SECTION_\nIstorie\n_START_PARAGRAPH_\nRezultat al selec\xc8\x9biei populare, se presupune c\xc4\x83 vechimea lui este din perioada geto-dacilor. La \xc3\xaenceputul secolului XVII, vinul ro\xc8\x99u de Nicore\xc8\x99ti (din soiul B\xc4\x83beasc\xc4\x83 neagr\xc4\x83) era elogiat de cardinalul Fran\xc8\x9bei, Richelieu.\n_START_SECTION_\nDescriere\n_START_PARAGRAPH_\nStrugurii sunt r\xc4\x83muro\xc8\x99i, cu boabe de m\xc4\x83rime mijlocie, rotunde, pu\xc8\x9bin turtite, de culoare neagr\xc4\x83-alb\xc4\x83struie. Ajunge la maturitate deplin\xc4\x83 \xc3\xaen a doua jum\xc4\x83tate a lunii septembrie. Este un soi foarte productiv asigur\xc3\xa2nd frecvent o produc\xc8\x9bie de 13-18 tone/ha, iar \xc3\xaen unii ani chiar 25 tone/ha. Strugurii acumuleaz\xc4\x83 peste 180g/l zaharuri ajung\xc3\xa2nd chiar la 210-220 g/l. _NEWLINE_Vinurile ob\xc8\x9binute au o t\xc4\x83rie alcoolic\xc4\x83 de 10-11,5% \xc8\x99i o aciditate total\xc4\x83 de peste 5-6 g/l mult mai ridicat\xc4\x83 fa\xc8\x9b\xc4\x83 de alte vinuri ro\xc8\x99ii conferind vinului o prospe\xc8\x9bime accentuat\xc4\x83. \xc3\x8en primul an, culoarea vinului este ro\xc8\x99u-rubiniu nu prea intens, dar vie \xc8\x99i str\xc4\x83lucitoare. Dezvolt\xc4\x83 o arom\xc4\x83 specific\xc4\x83 asem\xc4\x83n\xc4\x83toare strugurilor cop\xc8\x9bi din care provin._NEWLINE_Vinurile din B\xc4\x83beasc\xc4\x83 neagr\xc4\x83 sunt vinuri u\xc8\x99oare, mai pu\xc8\x9bin estractive, care se servesc la o temperatur\xc4\x83 de 10-15\xc2\xa0\xc2\xb0C. Se consum\xc4\x83 de preferin\xc8\x9b\xc4\x83 la preparate din carne - pui fript sau la cuptor, frig\xc4\x83rui, cotlet de miel sau friptur\xc4\x83 de vi\xc8\x9bel._NEWLINE_Datorit\xc4\x83 con\xc8\x9binutului moderat de alcool \xc8\x99i acidit\xc4\x83\xc8\x9bii ridicate, vinurile din B\xc4\x83beasc\xc4\x83 neagr\xc4\x83 se preteaz\xc4\x83 pentru ob\xc8\x9binerea unor vinuri spumante roze \xc8\x99i ro\xc8\x99ii, unice ca gust \xc8\x99i arom\xc4\x83.\n_START_SECTION_\nZone cultivate\n_START_PARAGRAPH_\n\xc3\x8en Rom\xc3\xa2nia, soiul este cultivat \xc3\xaen special \xc3\xaen podgoria Nicore\xc8\x99ti, dar \xc8\x99i \xc3\xaen Odobe\xc8\x99ti, Cote\xc8\x99ti \xc8\x99i Panciu, iar \xc3\xaen Republica Moldova, \xc3\xaen podgoria Purcari. De asemenea, este cultivat \xc3\xaen Ucraina \xc8\x99i Statele Unite (zona viticol\xc4\x83 Finger Lakes din statul New York). Suprafa\xc8\x9ba global\xc4\x83 ocupat\xc4\x83 cu acest soi este de aproximativ 2.300 ha.'